Sdp:n puheenjohtajalla Antti Rinteellä on tässä vaiheessa suurin vaalibudjetti vaalirahailmoituksen tehneistä puolueiden puheenjohtajista. Budjetit vaihtelevat yli 60 000 eurosta alle 500 euroon.

Valtiontalouden tarkastusvirastolle jätetyn ennakkoilmoituksen mukaan Antti Rinteen vaalibidjetti on 64 500 euroa. Toimitusministeristön pääministerin, keskustan puheenjohtaja Juha Sipilän vaalibudjetti on ennakkoilmoituksen mukaan 36 000.

Muista puoluejohtajista vasemmistoliiton Li Andersson on ilmoittanut budjetikseen 30 800 euroa ja vihreiden Pekka Haavisto 26 940 euroa. Sinisen tulevaisuuden Sampo Terhon budjetti on ennakkoilmoituksen mukaan 15 000 euroa.

Perussuomalaisten puheenjohtajan Jussi Halla-ajon budjetti on tässä vaiheessa pienin: 307,52 euroa.

”Tein juuri ennakkoilmoituksen vaalirahoituksesta. 307,52€ flaijerien painatuksesta”, Halla-aho tviittasi lauantai-iltana.

Ennakkoilmoitusten mukaan piraattipuolueen puheenjohtaja Petrus Pennanen on budjetoimnut vaaleihin 44 000 euroa ja feministipuolueen Katju Aro 6 000 euroa. Liberaalipuolueen puheenjohtajan Tea Törmäsen vaalibudjetti on 2 000 euroa.

Ennakko-ilmoitusta eivät ole vielä tehneet kokoomuksen puheenjohtaja Petteri Orpo, rkp:n puheenjohtaja Anna-Maja Henriksson ja kristillisdemokraattien puheenjohtajaSari Essayah. Myöskään tähtiliikkeen Paavo Väyrynen ei ole tehnyt vaalirahoituksestaan ennakkoilmoitusta.

Vapaaehtoinen ennakkoilmoitus sisältää suunnitelman vaalirahoituksesta ja vaalikampanjan kuluista. Luvut voivat siis vielä muuttua. Ennakkoilmoituksia voi jättää vaalipäivään asti.

Varsinaisen vaalirahoitusilmoituksen tekevät vain eduskuntavaaleissa kansanedustajaksi valitut ja varaedustajaksi vaalien tulosta vahvistettaessa määrätyt. Vaalirahoitusilmoitus on tehtävä kahden kuukauden kuluessa vaalien tuloksen vahvistamisesta.

Lisää aiheesta:

Asiantuntija tyrmää Mehiläisen väitteen vaalirahoista – TE: Laki ei velvoita vaikenemaan

Li Andersson kieltäytyi 2500€:n vaalituesta – TE: Sote-bisnekseen lähteneellä Tradekalla ainakin 90000€:n potti vasemmistoehdokkaille